બિહારમાં ૧૮થી ૨૫ વર્ષની વયના મતદારોની સંખ્યા વીસ ટકા જેટલી છે. આ મતદારો જાતિગત આધારને બદલે વિકાસ જેવા મુદ્દાને લક્ષમાં રાખીને મતદાન કરે તો તેના મતો બિહારની રાજનીતિની દિશા બદલી શકે છે. મોદી રાજ્યમાં કુલ ૩૨ રેલીઓ સંબોધિત કરવાના છે. તેમાંથી માત્ર પાંચ યોજાઈ છે. ૨૭ બાકી છે. બિહારની ચૂંટણી નરેન્દ્ર મોદી અને નીતિશકુમાર વચ્ચેનો જ જંગ છે. ૨૦૧૦ની વિધાનસભાની ચૂંટણીમાં ભાજપ નીતિશકુમાર સાથે હતા ત્યારે નીતિશકુમારે મોદીને બિહારમાં પ્રચાર માટે નહીં મોકલવાની શરત મૂકી હતી, પોતાની મુસ્લિમ મતબેંક સાચવવા. આ ચૂંટણીમાં વિજય દ્વારા ભાજપ અને પ્રકારાંતરે મોદી બિહારમાં શાનદાર પ્રવેશ ઇચ્છે છે. બિહારમાં મોદી ભાજપનો ચહેરો છે, એ માત્ર મુખ્યપ્રધાનપદના દાવેદારો વચ્ચેના સંઘર્ષને કારણે જ નહીં, સૌથી મોટું કારણ તો આ છે.